SKRIFTLIG FORESPØRGSEL P-3171/02

af Werner Langen (PPE-DE) til Kommissionen

(30. oktober 2002)

Om: Private administrationsselskabers fritagelse for merværdiafgift i Tyskland

Der er i Forbundsrepublikken Tyskland blevet oprettet private administrationsselskaber inden for militærsektoren, som skal levere tjenesteydelser til den tyske forbundshær. Selskabet for udvikling, indkøb og forvaltning (Gesellschaft für Entwicklung, Beschaffung und Betrieb GEBE) samt andre selskaber for flådeadministration, administration af beklædning og realisering af fast ejendom får stillet personale til rådighed af forbundshæren, som betaler lønomkostningerne, idet dette personale f.eks. stilles til rådighed som chauffører inden for flådeadministrationen. De private selskaber fritages for merværdiafgift på lønomkostningernes andel af tjenesteydelserne. Uden en sådan fritagelse ville forbundshæren skulle betale merværdiafgift på de kørselsydelser, som disse selskaber udsteder en regning på, og på lønomkostningerne. Med det sjette momsdirektiv er der blevet etableret et ensartet afgiftsmæssigt beregningsgrundlag i EU, og det afgiftsmæssige anvendelsesområde er i stor udstrækning blevet harmoniseret. Medlemsstaterne kan i henhold til dette direktiv ikke indføre andre nye fritagelser for egen regning. Eftersom de operationer, der udføres af administrationsselskaberne for forbundshæren, ikke omfatter produktion eller handel med krigsmateriel, er de heller ikke udelukket fra EF-traktatens anvendelsesområde.

Mener Kommissionen, at en sådan fritagelse for merværdiafgift er forenelig med det sjette momsdirektiv?

I benægtende fald hvilke skridt agter Kommissionen af tage for at bringe denne overtrædelse af fællesskabslovgivningen til ophør?

Svar afgivet på Kommissionens vegne af Frederik Bolkestein

(4. december 2002)

Det ærede medlem oplyser i sin forespørgsel, at private administrationsselskaber, der arbejder med personale, som er stillet til rådighed af den tyske forbundshær, ikke fakturerer moms for lønomkostningernes andel af deres tjenesteydelser til forbundshæren. Disse tjenesteydelser vedrører hverken produktion af eller handel med krigsmateriel. Det ærede medlem spørger, om det ikke er i strid med sjette momsdirektiv(1), at momsen på lønomkostningerne ikke faktureres, når den tyske hær i princippet burde betale moms på tjenesteydelser og lønninger, som faktureres af private virksomheder.

Spørgsmålet synes at vedrører andre transaktioner end indførsel og køb inden for Fællesskabet, for hvilke de væbnede styrker kan påberåbe sig fritagelserne i artikel 14, stk. 1, litra g), og artikel 28c, punkt B, litra b), i sjette momsdirektiv.

Ifølge artikel 11 i sjette momsdirektiv skal afgiftspligtige selskaber fakturere momsen på modværdien, som leverandøren eller tjenesteyderen modtager eller vil modtage i forbindelse med afgiftspligtige transaktioner. Hvis lønomkostninger udgør en del af den fakturerede pris, skal der også opkræves moms på denne del.

Kommissionen agter at kontakte de tyske myndigheder om spørgsmålet.

(1) Rådets sjette direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter Det fælles merværdiafgiftssystem: ensartet beregningsgrundlag, EFT L 145 af 13.6.1977.